รัฐมนตรีว่าการกระทรวงดิจิทัลเพื่อเศรษฐกิจและสังคม ระบุ การตั้งคณะกรรมการในศูนย์เฟคนิวเซ็นเตอร์ขึ้น จะเป็นแนวทางป้องกันและแก้ไขปัญหาข่าวปลอมที่ส่งผลกระทบให้กับประชาชนในสังคมได้ในระดับหนึ่ง
นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม หรือ ดีอี เข้าร่วมบรรยายงานเสวนาจิบน้ำชา ครั้งที่ 3/2562 หัวข้อ “Bullying &amp; Fake News ทันเกมสารพัดพิษออนไลน์ สังคมไทย” ร่วมกับ ชมรมนักข่าวสายเทคโนโลยีสารสนเทศ สมาคมนักข่าวนักหนังสือพิมพ์แห่งประเทศไทย เพื่อระดมความคิดเห็นจากหน่วยงานที่เกี่ยวข้อง และค้นหาแนวทางการแก้ไข ตลอดจนการเข้าใจการในปัจจุบันที่เกิดขึ้นต่อการสร้างการมีส่วนร่วมในการพัฒนาสื่อปลอดภัย ไปสู่แนวทางปฏิบัติและความเข้าใจในหลักการของการเลือกเสพสื่ออย่างสร้างสรรค์ของภาคประชาชน         รัฐมนตรีว่าการกระทรวงดีอี กล่าวว่า ปัญหา Bullying &amp; Fake News เป็นปัญหาของสังคมที่ต้องได้รับการแก้ไขจากความร่วมมือของทุกภาคส่วน สำหรับกระทรวงดีอีมีแนวทางการแก้ไขปัญหาคือ การตั้งคณะกรรมการทำงานในการจัดตั้งศูนย์เฟคนิวเซ็นเตอร์ขึ้น ซึ่งต้องมีองค์ประกอบที่สำคัญคือ ความน่าเชื่อถือและความถูกต้องของข้อมูล // และความรวดเร็วของกระบวนการทำงานแก้ไขข่าวปลอมที่เกิดขึ้น อีกทั้ง จะมีการสร้างพื้นที่ในการให้ความช่วยเหลือกับประชาชนในการส่งข้อมูลเข้ามาตรวจสอบความถูกต้องของข่าวปลอมได้ เพื่อเป็นการป้องกันและให้ความรู้กับประชาชนในการรู้เท่าทันโทษและภัยของข่าวปลอมด้วย        รัฐมนตรีว่าการกระทรวงดีอี กล่าวด้วยว่า ภายใน 2 สัปดาห์หน้านี้ จะมีการดำเนินคดีกับกลุ่มบุคคลที่ปล่อยข่าวปลอมและสร้างผลกระทบให้กับสังคมโดยรวมอย่างจริงจัง เพื่อเป็นตัวอย่างให้กับประชาชนได้เห็นถึงโทษและภัยของข่าวปลอม และเป็นการสร้างความรู้ให้กับประชาชนในการเลือกรับข่าวสารที่ถูกต้องด้วย